ดัชนีเชื่อมั่นอุตฯ ม.ค. นิวไฮกว่า 3 ปี อานิสงส์ช้อปดีมีคืน-ท่องเที่ยว
“ส.อ.ท.” ดัชนีเชื่อมั่นภาคอุตสาหกรรมเดือนม.ค. แตะระดับ 93.9 เพิ่มขึ้นจากระดับ 92.6 ในเดือนธ.ค.65 นิวไฮรอบกว่า 3 ปี รับอานิสงส์ช้อปดีมีคืน-ท่องเที่ยว
“ส.อ.ท.” ดัชนีเชื่อมั่นอุตฯเดือนม.ค. แตะระดับ 93.9  นิวไฮรอบกว่า 3 ปี รับอานิสงส์ช้อปดีมีคืน-ท่องเที่ยว
15 ก.พ. 2566

สภาอุตสาหกรรมแห่งประเทศไทย (ส.อ.ท.) เปิดผลสำรวจดัชนีความเชื่อมั่นภาคอุตสาหกรรมในเดือนม.ค. 66 อยู่ที่ระดับ 93.9 ปรับตัวเพิ่มขึ้นจากระดับ 92.6 ในเดือนธ.ค.65 โดยปรับตัวเพิ่มขึ้นสูงสุดในรอบ 43 เดือนนับตั้งแต่เดือนมิ.ย.62
สำหรับปัจจัยสนับสนุนจากการขยายตัวของอุปสงค์ในประเทศ ทั้งสินค้าคงทนและสินค้าอุปโภคบริโภค รวมทั้งอานิสงส์ของมาตรการช้อปดีมีคืน ตั้งแต่วันที่ 1 ม.ค. 66 ช่วยส่งเสริมการใช้จ่ายในประเทศ ตลอดจนการฟื้นตัวของภาคการท่องเที่ยวและการเปิดประเทศของจีน ส่งผลดีต่อภาคการท่องเที่ยวและทำให้จีนนำเข้าสินค้าจากไทยเพิ่มขึ้น
แต่อย่างไรก็ตาม อุปสงค์จากต่างประเทศที่อ่อนแอลง เนื่องจากสภาวะเศรษฐกิจโลกที่ยังคงเปราะบาง โดยเฉพาะเศรษฐกิจประเทศคู่ค้าอย่างสหรัฐอเมริกาและยุโรป เป็นปัจจัยเสี่ยงต่อภาคการส่งออกของไทย
ขณะที่ผู้ประกอบการยังมีความกังวลต่อเนื่องในปัจจัยด้านราคาพลังงาน ค่าไฟฟ้าที่ปรับตัวสูงขึ้น ซึ่งจะส่งผลให้อัตราเงินเฟ้อเพิ่มสูงขึ้น การปรับขึ้นอัตราดอกเบี้ยเงินกู้ ตลอดจนการแข็งค่าของเงินบาททำให้ความสามารถในการแข่งขันด้านราคาสินค้าส่งออกของไทยลดลง